ททท. ผลักดันผู้ประกอบการเสนอขายสินค้าการท่องเที่ยวให้กับตลาดอินเดีย ดึงนักท่องเที่ยวกลุ่มศักยภาพสูงกระตุ้นรายได้
นายธเนศวร์ เพชรสุวรรณ รองผู้ว่าการด้านตลาดเอเชียและแปซิฟิกใต้ การท่องเที่ยวแห่งประเทศไทย (ททท.) เปิดเผยว่า เมื่อวันที่ 18-20 พฤษภาคม 2565 ที่ผ่านมา ททท. ร่วมกับผู้ประกอบการธุรกิจท่องเที่ยวไทยเข้าร่วมงาน South Asia Travel and Tourism Exchange (SATTE) 2022 ซึ่งเป็นงานส่งเสริมการขายทางการท่องเที่ยว ที่ India Expo Mart, กรุงนิวเดลี  สาธารณรัฐอินเดีย เพื่อเป็นช่องทางเจรจาธุรกิจการท่องเที่ยว ระหว่างผู้ประกอบการในอุตสาหกรรมการท่องเที่ยวไทยกับต่างประเทศ ตลาดอินเดีย นับเป็นตลาดสำคัญที่มีศักยภาพและมีโอกาสขยายจำนวนการเดินทางมายังประเทศไทยเพิ่มสูงขึ้นหลังจากสถานการณ์โควิด-19 คลี่คลายลง โดยจะมุ่งเน้นเจาะกลุ่มตลาดนักท่องเที่ยวกลุ่มที่มีศักยภาพ มีการใช้จ่ายสูง อาทิ กลุ่มครอบครัว กลุ่ม Millennials และกลุ่มความสนใจเฉพาะ (Niche Market) ได้แก่ กลุ่มแต่งงาน กลุ่ม Luxury &amp; Wellness และกลุ่มกอล์ฟ โดยในปีนี้มีผู้ประกอบการไทยเข้าร่วม จำนวน 28 รายผ่านการรับสมัครทางช่องทางออนไลน์ ขณะที่ภายในงาน มีการจัดตกแต่งด้วยบรรยากาศสะท้อนแนวคิดความหลากหลาย  (New Chapter) มีการแสดงทางด้านศิลปวัฒนธรรมไทยและกิจกรรมสาธิตเพื่อตอกย้ำและส่งมอบคุณค่าอัตลักษณ์ความเป็นไทย อาทิ การแสดงรำไทย มวยไทยโบราณ กิจกรรมสาธิตวาดร่มและตัดพวงมโหต ซึ่งสามารถสร้างความสนใจแก่ผู้เข้าร่วมงานเป็นจำนวนมากททท. เล็งเห็นว่า เป็นโอกาสของภาคเอกชนไทยที่ได้ใช้เวทีนี้ในการเจรจาธุรกิจ เพื่อทำการตลาดและส่งเสริมการขายร่วมกับผู้ประกอบการท่องเที่ยวจากอินเดียและคาดว่าเกิดการจับคู่เจรจาธุรกิจ ไม่ต่ำกว่า 3,000 นัดหมายตลอดการเข้าร่วมงาน